CELEX: 32017R1551
Language: ro
Date: 2017-07-14 00:00:00
Title: Regulamentul delegat (UE) 2017/1551 al Comisiei din 14 iulie 2017 de modificare a anexei I la Regulamentul (UE) 2016/1076 al Parlamentului European și al Consiliului privind aplicarea la produsele originare din anumite state care fac parte din grupul statelor din Africa, zona Caraibilor și Pacific (ACP) a regimurilor prevăzute în acordurile privind stabilirea sau care conduc la stabilirea acordurilor de parteneriat economic

15.9.2017   
            
            
               RO
            
            
               Jurnalul Oficial al Uniunii Europene
            
            
               L 237/59
            
         REGULAMENTUL DELEGAT (UE) 2017/1551 AL COMISIEI
   din 14 iulie 2017
   de modificare a anexei I la Regulamentul (UE) 2016/1076 al Parlamentului European și al Consiliului privind aplicarea la produsele originare din anumite state care fac parte din grupul statelor din Africa, zona Caraibilor și Pacific (ACP) a regimurilor prevăzute în acordurile privind stabilirea sau care conduc la stabilirea acordurilor de parteneriat economic
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1076 al Parlamentului European și al Consiliului din 8 iunie 2016 privind aplicarea la produsele originare din anumite state care fac parte din grupul statelor din Africa, zona Caraibilor și Pacific (ACP) a regimurilor prevăzute în acordurile privind stabilirea sau care conduc la stabilirea acordurilor de parteneriat economic (1), în special articolul 2 alineatul (2),
   întrucât:
   
               (1)
            
            
               Lista țărilor care beneficiază de regimul de acces pe piața UE prevăzut de Regulamentul (UE) 2016/1076 este stabilită în anexa I la regulamentul respectiv. Regulamentul respectiv prevede totodată o procedură pentru aplicarea de către Uniune a unor măsuri de salvgardare în ceea ce privește produsele originare din țările enumerate în anexa I.
            
         
               (2)
            
            
               Regulamentul (UE) 2016/1076 împuternicește Comisia să adopte acte delegate pentru a modifica anexa I la regulamentul respectiv în vederea adăugării statelor din grupul statelor ACP care au finalizat negocierile privind încheierea unui acord de parteneriat economic (APE) cu Uniunea Europeană.
            
         
               (3)
            
            
               Statele părți la APE din cadrul Comunității de Dezvoltare a Africii Australe (SADC), Uniunea Europeană și statele sale membre au încheiat negocierile referitoare la un acord de parteneriat economic cuprinzător la 15 iulie 2014. Statele părți la APE din SADC, Uniunea Europeană și statele membre ale acesteia au semnat acordul la 10 iunie 2016 (2).
            
         
               (4)
            
            
               Lesotho a ratificat APE la 16 septembrie 2016.
            
         
               (5)
            
            
               Mozambic a ratificat APE la 28 aprilie 2017.
            
         
               (6)
            
            
               Parlamentul European a aprobat APE la 30 septembrie 2016.
            
         
               (7)
            
            
               Prin urmare, APE se aplică provizoriu de la 10 octombrie 2016.
            
         
               (8)
            
            
               În consecință, Lesotho și Mozambic ar trebui să fie incluse la rândul lor în anexa I, pentru a facilita aplicarea integrală a APE de către UE,
            
         ADOPTĂ PREZENTUL REGULAMENT:
   Articolul 1
   Regatul Lesotho și Republica Mozambic sunt incluse în anexa I la Regulamentul (UE) 2016/1076.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 iulie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 185, 8.7.2016, p. 1.
   
      (2)  Acord de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte (JO L 250, 16.9.2016, p. 3).